Ir-Regolament tal-Kunsill (KE) Nru 2704/1999
ta' l-14 ta’ Diċembru 1999
li jemenda r-Regolament (KE) Nru 1251/1999 li jistabbilixxi sistema ta’ appoġġ għall-produtturi ta’ ċerti prodotti tal-bagħli
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, b'mod partikolari l-Artikolu 37 tiegħu,
Wara li kkunsidra l-proposta mill-Kummisjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Soċjali u Ekonomiku [3],
Billi:
(1) L-Artikolu 6(3) tar-Regolament tal-Kunsill (KE) Nru 1251/1999 [4] jipprovdi illi l-art imserrħa tista’ tiġi użata għall-provvista ta’ materjali għall-fabbrikazzjoni fil-Komunità ta’ prodotti mhux maħsuba għall-konsum mill-bniedem jew mill-annimali, sakemm jiġu applikati sistemi effettivi tal-kontroll.
(2) Sabiex tiġi żgurata l-konformità mal-punt 7 tal-Memorandum ta' Fehim dwar ċertu żrieragħ taż-żejt bejn il-Komunità Ekonomika Ewropea u l-Istati Uniti ta’ l-Amerika fil-qafas tal-GATT hemm il-ħtieġa li tkun ipprovduta l-possibbiltà li jitnaqqas l-ammont tal-prodotti sekondarji li jistgħu jiġu prodotti u użati għall-għalf jew għall-ikel, jekk inkella l-kwantità totali ta’ dawn il-prodotti sekondarji taqbeż il-miljun tunnellata metrika fis-sena espressa f’ekwivalenzi ta’ għalf tas-soya.
(3) Huwa għalhekk meħtieġ illi jiġi emendat ir-Regolament (KE) Nru 1251/1999,
ADOTTA DAN IR-REGOLAMENT:
Artikolu 1
Is-subparagrafu li ġej għandu jiġi miżjud ma' l-Artikolu 6(3) tar-Regolament (KE) Nru 1251/1999:
"Jekk il-kwantità ta’ prodotti sekondarji għall-użu bħala għalf jew bħala ikel li x’aktarx isiru disponibbli b'riżultat tal-kultivazzjoni taż-żerriegħa taż-żejt fuq l-art imserrħa skond l-ewwel subparagrafu, fuq il-bażi tal-kwantitajiet imbassra koperti bil-kuntratti magħmula mill-produtturi, taqbeż il-miljun tunellata metrika fis-sena espressa f’ekwivalenzi ta’ għalf mis-soya, sabiex din il-kwantità tiġi llimitata għal miljun tunellata metrika, għandu jiġi mnaqqas l-ammont tal-kwantità mbassra skond kull kuntratt, li jista’ jintuża għall-għalf jew għall-ikel."
Artikolu 2
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta’ Diċembru 1999.